Den danske realkreditkæmpe Nykredit skal alligevel ikke børsnoteres.

Det fremgår af en selskabsmeddelelse, som Nykredit A/S netop har udsendt.

I stedet inviteres en kreds af danske pensionsselskaber med ombord. Dermed afgiver det foreningsdrevede Forenet Kredit 11 procent af sine aktier i Nykredit A/S, men forbliver altså en storaktionær i Nykredit med 80 procent af aktierne.

Om tilbuddet Konsortiet, der repræsenterer mere end 2 mio. pensionsopsparere, tilbyder at købe 16,9 % af Nykredits aktiekapital til en samlet pris på 11,6 mia. kr. De fem pensionsselskaber i konsortiet fordeler investering og ejerandele imellem sig på følgende måde: PFA: 6,9 mia. kr. (10,03 % ejerandel)

PensionDanmark: 1,65 mia. kr. (2,4 % ejerandel)

PKA: 1,65 mia. kr. (2,4 % ejerandel)

AP Pension: 1,1 mia. kr. (1,63 % ejerandel)

MP Pension: 300 mio. kr. (0,44 % ejerandel)

Kursen har ellers været sat mod en børnotering, siden Nykredit i februar sidste år hævede gebyrerne for sine låntagere kraftigt og samtidig lancerede en kommende børsnotering, der skulle polstre selskabet mod nye finanskriser.

Læs også : ANALYSE Oprøret fra vrede boligejere vandt i Nykredit

Bag investeringen i Nykredit A/S står PKA i spidsen og PensionDanmark, PKA, AP Pension og MP Pension.

De har samtidig indgået aftaler med de to øvrige ejere Industriens Fond og Østifterne f.m.b.a om køb af en del af deres aktier. Aftalerne bringer den samlede investering fra pensionsselskaberne op på 16,9 pct. af aktierne i Nykredit A/S til en samlet pris på 11,6 milliarder kroner.

Konsortiet lægger vægt på, at et ejerskab med danske pensionsselskaber vil videreføre den kundeejer-model af Nykredit, som netop har været den store kritik fra boligejerne, fordi en børsnotering vil kræve indtjening til aktionærer.

- Vi er i konsortiet glade for, at vi har fået mulighed for at gå ind i ejerkredsen af Nykredit sammen med Forenet Kredit. Vi har været i dialog i et stykke tid og er glade for, at vi er nået til et punkt, hvor vi sammen har lavet en løsning, som både er en god investering for os og en god løsning på Nykredits langsigtede ejerskab og kapitalstruktur, siger administrerende direktør i PFA, Allan Polack.